《青溪道士吟留别京邑诸游好》
明代·屠隆

青溪道士餐白石，扫地焚香坐空碧。
月映蒹葭秋水宽，雪覆栟榈暮云圻。
山深路僻无人烟，沙泠天空留虎迹。
可惜一朝不自坚，来作清朝兰省客。
烈日骑马堀堁中，搔首乾坤嗟迫迮。
下笔连蜷雌蜺气，吐口夭矫丹霞色。
雄心不除侠骨存，十年学道亦何益。
何物美器横相加，籍籍声满长安陌。
长安大道连平沙，王侯戚里纷豪华。
银台画阁三千尺，绣箔珠楼十万家。
省郎卜居穷巷里，车马趋之若流水。
争设琼筵借彩毫，朝入西园暮东邸。
摛辞尽道李王孙，执辔皆称魏公子。
主人轰饮醉向天，淋漓红烛落花前。
银汉半斜沉夜柝，繁霜歌罢弹哀弦。
有客醒然不御酒，独拥香炉对暝烟。
吁嗟乎！美服人所指，器盈神理殃。
为欢尚未毕，含沙已在旁。
匹夫睚眦修七箸，恶声狺狺安可量。
子兰谗屈平，登徒毁宋玉。
谓奏相如琴，未灭淳于烛。
祢生鼓吏惭未能，幼舆丘壑无不足。
青天何高高，白日去莽莽。
出门眼看北邙山，令人万事抛漭瀁。
玉柙珠襦寒雨中，金罍宝瑟高堂上。
不闻黄鹄游洿池，岂有神龙挂鱼网。
我欲掩口笑古人，古人英雄亦不达。
子房赤松待兴汉，范蠡五湖须霸越。
即如蒙庄与灌园，安用云台悬日月。
马蹄鸡肋空有无，欲休即休何所图。
亦不用百官祖道集征虏，亦不用君王诏书赐鉴湖。
一骑萧然下风雪，空壕斜日啼城乌。
耻为执虎子，宁待车生耳。
懒视张仪舌，不问待诏齿。
是非野鹤骞孤霞，恩怨金幹擘海水。
脱我今日之红尘，还我旧时之白云。
王绩罢官因坐酒，介推身隐讵须文。
风雷不能为之驱，阴阳不能为之铸。
胡鹰翻然掣金锁，碧落茫茫堕秋雾。
铜马当年悔陆沉，自怜黑发早抽簪。
当门杨柳黏天碧，绕屋松杉满地阴。
故人他日如相访，万树桃花何处寻？

作者简介：屠隆（1544-1605年），字长卿，一字纬真，号赤水、鸿苞居士，浙江鄞县人。明代文学家、戏曲家。万历五年中进士，曾任礼部主事、郎中等官职，为官清正，关心民瘼，后罢官回乡。屠隆是个怪才，好游历，有博学之名，尤其精通曲艺。屠隆不但写戏编戏，还演戏，其家中便自办有戏班，还掏钱聘请名角。其戏曲主张“针线连络，血脉贯通”，“不用隐僻学问，艰深字眼”，他甚至编导过整出戏无曲，宾白演出始终（话剧的雏形），广受欢迎。